คำสั่งคณะรักษาความสงบแห่งชาติที่ 3/2561 เรื่อง แต่งตั้งคณะกรรมการต่อต้านการทุจริตแห่งชาติ

คำสั่งคณะรักษาความสงบแห่งชาติ
ที่ ๓/๒๕๖๑
เรื่อง
แต่งตั้งคณะกรรมการต่อต้านการทุจริตแห่งชาติ[๑]

ตามที่ได้มีคำสั่งคณะรักษาความสงบแห่งชาติ ที่ ๒/๒๕๖๑ เรื่อง การปรับปรุงองค์ประกอบของคณะกรรมการต่อต้านการทุจริตแห่งชาติ
ลงวันที่ ๘ มิถุนายน พุทธศักราช ๒๕๖๑ เพื่อให้การขับเคลื่อนการดำเนินการในเรื่องการป้องกันและขจัดการทุจริตและประพฤติมิชอบเกิดผลเป็นรูปธรรมอย่างต่อเนื่องนั้น

อาศัยอำนาจตามความในมาตรา ๒๖๕ ของรัฐธรรมนูญแห่งราชอาณาจักรไทย
ประกอบกับมาตรา ๔๒ ของรัฐธรรมนูญแห่งราชอาณาจักรไทย (ฉบับชั่วคราว) พุทธศักราช
๒๕๕๗ คณะรักษาความสงบแห่งชาติ จึงมีคำสั่งดังนี้

ข้อ ๑  แต่งตั้งคณะกรรมการต่อต้านการทุจริตแห่งชาติ
ประกอบด้วย
๑) หัวหน้าคณะรักษาความสงบแห่งชาติ              ประธานกรรมการ
๒) พลเอก ฉัตรชัย  สาริกัลยะ
                        รองประธานกรรมการ
๓) หัวหน้าฝ่ายกฎหมายและกระบวนการยุติธรรม
คณะรักษาความสงบแห่งชาติ                      กรรมการ
๔) พลเอก เฉลิมชัย  สิทธิสาท
                        กรรมการ
๕) พลเรือเอก นริส  ประทุมสุวรรณ
                 กรรมการ
๖) พลอากาศเอก จอม  รุ่งสว่าง                       กรรมการ
๗) นายสมคิด จาตุศรีพิทักษ์                           กรรมการ
๘) นายประมนต์ สุธีวงศ์                               กรรมการ
๙) นายถวิล เปลี่ยนศรี                                 กรรมการ
๑๐) รองศาสตราจารย์ จุรี  วิจิตรวาทการ            กรรมการ
๑๑) รองศาสตราจารย์ ต่อตระกูล  ยมนาค           กรรมการ
๑๒) นางสาววลัยรัตน์ ศรีอรุณ                         กรรมการ
๑๓) นายวิชัย อัศรัสกร                                กรรมการ
๑๔) นายประสาร ไตรรัตน์วรกุล                      กรรมการ
๑๕) นายประยงค์ ปรียาจิตต์                          กรรมการ
๑๖) เลขาธิการคณะกรรมการป้องกันและปราบปราม
การทุจริตในภาครัฐ                               กรรมการ/เลขานุการ
๑๗) เสนาธิการทหารบก/ผู้ช่วยเลขาธิการ
คณะรักษาความสงบแห่งชาติ                              กรรมการ/ผู้ช่วยเลขานุการ

ข้อ ๒  ให้คณะกรรมการตามข้อ
๑ มีอำนาจหน้าที่ ดังต่อไปนี้
๑) จัดทำแนวทางและมาตรการในการบูรณาการเพื่อเสริมสร้างและประสานความร่วมมือในการป้องกันและขจัดการทุจริตและประพฤติมิชอบระหว่างหน่วยงานของรัฐหรือภาคเอกชนที่เกี่ยวข้องและเสนอให้คณะรัฐมนตรีทราบเพื่อดำเนินการตามหน้าที่และอำนาจต่อไป
๒) ประสาน เร่งรัด ติดตามการปฏิบัติหน้าที่ของหน่วยงานของรัฐให้เป็นไปตามกฎหมาย
กฎ ระเบียบ และมติคณะรัฐมนตรีที่เกี่ยวข้อง และอยู่ภายใต้กรอบธรรมาภิบาล
๓) ติดตาม ประสานงาน และสนับสนุนให้เกิดความร่วมมือในการดำเนินการเพื่อป้องกันและขจัดการทุจริตและประพฤติมิชอบ
ทั้งในส่วนของหน่วยงานของรัฐที่มีหน้าที่และอำนาจเกี่ยวข้องกับการป้องกันและปราบปรามการทุจริตและประพฤติมิชอบ
คณะกรรมการตามกฎหมาย ระเบียบ หรือคำสั่งที่เกี่ยวข้อง ตลอดจนพิจารณาข้อเสนอของภาคเอกชนในการต่อต้าน
ป้องกัน และขจัดการทุจริตและประพฤติมิชอบ
๔) จัดทำผลการดำเนินการและเสนอแนะความเห็นหรือกลไกในการดำเนินการที่จำเป็นในการป้องกันและขจัดการทุจริตและประพฤติมิชอบต่อคณะรัฐมนตรีเพื่อพิจารณาดำเนินการตามหน้าที่และอำนาจในการบริหารราชการแผ่นดิน
๕) ในกรณีที่เห็นสมควรอาจเสนอหัวหน้าคณะรักษาความสงบแห่งชาติเพื่อขอให้มีการประชุมร่วมกันของคณะรักษาความสงบแห่งชาติและคณะรัฐมนตรี
เพื่อปรึกษาหารือหรือพิจารณาแนวทางการดำเนินการเพื่อแก้ไขปัญหาในเรื่องของการป้องกันและขจัดการทุจริตและประพฤติมิชอบเกิดผลอย่างเป็นรูปธรรม
๖) แต่งตั้งคณะอนุกรรมการ หรือคณะทำงานเพื่อช่วยเหลือหรือสนับสนุนการปฏิบัติงานตามความจำเป็น
๗) เชิญเจ้าหน้าที่ บุคคล หรือหน่วยงานที่เกี่ยวข้องมาชี้แจง ให้ข้อมูลหรือข้อเท็จจริงหรือเสนอแนะความเห็นหรือคำแนะนำทางวิชาการ
ตลอดจนขอให้ส่งเอกสารหรือหลักฐานที่เกี่ยวข้องเพื่อประกอบการพิจารณาได้ตามความจำเป็น
๘) ดำเนินการอื่นใดตามที่คณะรักษาความสงบแห่งชาติหรือหัวหน้าคณะรักษาความสงบแห่งชาติมอบหมาย

ทั้งนี้ ตั้งแต่บัดนี้เป็นต้นไป

สั่ง ณ วันที่ ๑๔ สิงหาคม พุทธศักราช ๒๕๖๑
พลเอก ประยุทธ์  จันทร์โอชา
หัวหน้าคณะรักษาความสงบแห่งชาติ

พัชรภรณ์/จัดทำ
๖
ธันวาคม ๒๕๖๑

[๑] ราชกิจจานุเบกษา เล่ม ๑๓๕/ตอนพิเศษ
๑๙๗ ง/หน้า ๒๖/๑๕ สิงหาคม ๒๕๖๑